Urmareste Modifică dimensiunea fontului: Play

Bucureşti, 19 apr /Agerpres/ - Modernizarea administraţiei publice peste noapte nu se poate rezolva numai prin suport tehnologic, ci este nevoie de schimbarea mentalităţii, a declarat, marţi, vicepremierul Vasile Dîncu, ministru al Dezvoltării Regionale şi Administraţiei Publice, la conferinţa 'Chief Information & Innovation Office. Pentru eliminarea birocraţiei în România. În avantajul cetăţenilor'.



'De cinci luni de când sunt ministru, am făcut un inventar al proiectelor tehnologice din fiecare minister. În spatele acestei utopii informatice şi tehnologice, la noi coexistă un Ev Mediu administrativ. În multe locuri, funcţionarul se foloseşte, nu de bâtă, ci de această minunată tehnologie. Informatica nu aduce neapărat un câştig de democraţie. Eu nu cred că totul se rezolvă în societatea noastră dacă introducem tehnologii noi, ci dacă raţionalizăm lucrurile. S-au cheltuit câteva sute de milioane de euro pe programe informatice care nu sunt puse cap la cap, nu sunt interconectate. Fiecare ministru a căutat să creeze insule de tehnologie. Nu cred că se poate rezolva peste noapte modernizarea unei administraţii numai prin suportul tehnologic şi minunatele produse pe care le visează şi le realizează inginerii. Cred că este nevoie de o schimbare fundamentală de mentalitate. Este nevoie să schimbăm filosofia noastră de a fi, filosofia statului de a fi. Aceste lucruri se pot face printr-o mai bună organizare', a afirmat Dîncu.



În opinia acestuia, ideea că maşinile rezolvă totul este una 'periculoasă' pentru societate, iar eliminarea ştampilei din administraţie ar fi "minunată".



'Ne chinuim zilnic în comitete interministeriale referitor la reforma în administraţie. Debirocratizarea nu face altceva decât să se se reproducă apoi în cadrul macro. Tai o bucată, apar altele două... Noi am uitat de unde am plecat cu debirocratizarea, iar acum vorbim despre birocraţie ca şi cum ar fi un dezastru care cuprinde societăţile contemporane. Aş vrea să spun că experienţa mea de sociolog sau experienţa mea din administraţie mă face să invoc necesitatea de face o conferinţă despre o utopie tehnologică la fel de periculoasă pentru societate - ideea că maşinile rezolvă totul. La acest moment, creăm o strategie de modernizare administrativă, constituită pe baze raţionale. Avem un proiect pe care am încercat să-l accelerăm care înseamnă simplificarea administrativă, debirocratizare. Această debirocratizare are nevoie de o raţionalizare. Domeniile în care lucrăm acum cu câteva echipe sunt evidenţa persoanelor, unde încercăm să simplificăm procedurile, apoi în zona înmatriculărilor de autovehicule, a construirii de imobile, a taxelor, domeniul muncii şi protecţia copilului, recunoaşterii şi echivalării diplomelor etc. Minunat ar fi ca măcar cei care vin după mine să elimine ştampila din administraţia noastră. Am rămas cu ştampila ca semn al administraţiei, al proprietăţii, decât ca autenticitate al unui document. Ştampila este sceptrul funcţionarului', a apreciat Vasile Dîncu.



Reprezentanţi ai autorităţilor centrale, ai organizaţiilor din domeniul IT&C şi ai instituţiilor de specialitate participă, marţi, la conferinţa 'Chief Information & Innovation Office. Pentru eliminarea birocraţiei în România. În avantajul cetăţenilor'.



Potrivit organizatorilor (Comisia Pentru Tehnologia Informaţiilor şi Comunicaţiilor din Camera Deputaţilor, Asociaţia pentru Dezvoltarea Societăţii Informaţionale - ADSI, Asociaţia Directorilor de Tehnologia Informaţiilor şi Comunicaţiilor - CIO Council, Comisia pentru Administraţie Publică şi Amenajarea Teritoriului din Camera Deputaţilor şi Comisia pentru Administraţie Publică şi Organizarea Teritoriului din Senatul României), scopul conferinţei îl reprezintă iniţierea unei structuri de tip Chief Information Innovation Office - CIIO pentru îmbunătăţirea şi inovarea proceselor operaţionale ale administraţiei publice, prin utilizarea celor mai adecvate realizări din domeniul IT&C şi a experienţei în e-guvernare a ţărilor dezvoltate. AGERPRES/(A - autor: Daniel Badea, editor: Oana Tilică)